Europos Parlamento rezoliucija dėl 2006 m. lapkričio 24 d. Rusijos ir Europos Sąjungos aukščiausio lygio susitikimo



Oficialusis leidinys 317 E , 23/12/2006 p. 0474 - 0478



20061223 P6_TA(2006)0566 Rusijos ir Europos Sąjungos aukščiausio lygio susitikimas Europos Parlamento rezoliucija dėl 2006 m. lapkričio 24 d. Rusijos ir Europos Sąjungos aukščiausio lygio susitikimo Europos Parlamentas, - atsižvelgdamas į Europos Bendrijų ir jų valstybių narių ir Rusijos Federacijos partnerystės ir bendradarbiavimo susitarimą (PBS) [1], kuris įsigaliojo 1997 m. ir kurio galiojimo laikas baigiasi 2007 m., - atsižvelgdamas į ES ir Rusijos konsultacijas žmogaus teisių klausimais, - atsižvelgdamas į dabartinius Rusijos, kaip Didžiojo aštuoneto šalių grupės ir Europos Tarybos Ministrų komiteto pirmininkės, tarptautinius ir europinius įsipareigojimus, - atsižvelgdamas į savo ankstesnes rezoliucijas Rusijos klausimu ir ypač į savo 2006 m. spalio 25 d. rezoliuciją dėl ES ir Rusijos santykių po Rusijos žurnalistės Anos Politkovskajos nužudymo [2], į savo 2006 m. kovo 23 d. rezoliuciją dėl Europos Sąjungos energijos tiekimo saugumo [3] ir į savo 2005 m. gegužės 26 d. rezoliuciją dėl ES ir Rusijos santykių [4], - atsižvelgdamas į 2006 m. lapkričio 24 d. Helsinkyje įvykusio aštuntojo ES ir Rusijos viršūnių susitikimo rezultatus, - atsižvelgdamas į Darbo tvarkos taisyklių 103 straipsnio 4 dalį, A. kadangi pastaraisiais metais ES ir Rusijos santykiai buvo nuolat plėtojami ir lėmė didelę ir visapusę ekonominę integraciją bei tarpusavio priklausomybę, kuri artimiausiu metu turi dar labiau padidėti, B. kadangi glaudesnis ES ir Rusijos bendradarbiavimas ir geri kaimynystės ryšiai labai svarbūs visos Europos stabilumui, saugumui ir gerovei, C. kadangi Europos Sąjungos ir Rusijos Federacijos strateginės partnerystės susitarimo sudarymas nepaprastai svarbus šiam išaugusiam bendradarbiavimui, ypač atsižvelgiant į tolesnį ekonominių santykių, pagrįstų lygybe, skaidrumu ir pagarba tarptautiniu mastu pripažintoms procedūroms, vystymąsi, saugumo ir stabilumo Europoje stiprinimui ieškant taikių politinių artimoje kaimynystėje kylančių regioninių konfliktų sprendimų ir tolesniam pagarbos žmogaus teisėms, teisinei valstybei ir demokratinei sistemai, sudarančioms minėtojo bendradarbiavimo pagrindą, stiprinimui, D. kadangi kuo greitesnis keturių bendrų erdvių, t. y. bendros ekonominės erdvės, laisvės, saugumo ir teisingumo erdvės, išorės saugumo bei mokslinių tyrimų erdvės ir švietimo ir kultūros erdvės, sukūrimas turėtų būti viena iš pagrindinių užduočių derantis dėl minėtojo naujo strateginės partnerystės susitarimo, E. kadangi energijos tiekimo patikimumas yra viena iš didžiausių Europos problemų ir viena iš didžiausių bendradarbiavimo su Rusija sričių ir kadangi ES importuoja maždaug ketvirtadalį savo dujų ir naftos iš Rusijos ir yra viena iš patikimiausių Rusijos eksporto naudotojų, F. kadangi pirmiau minėtu 2006 m. lapkričio 24 d. ES ir Rusijos viršūnių susitikimu buvo siekiama pažymėti naują ES ir Rusijos santykių etapą ir ypač pradėti derybas dėl naujo ES ir Rusijos pagrindų susitarimo, pakeisiančio PBS, kuris baigia galioti 2007 m., G. kadangi Lenkija užblokavo derybų dėl naujojo pagrindų susitarimo pradžią, reikalaudama, kad derybų pradžia priklausytų nuo to, ar Rusija panaikins 2005 m. nustatytą lenkiškos mėsos importo draudimą, H. kadangi 2006 m. lapkričio 10 d. Rusija paskelbė naują lenkiškų mėsos ir paukštienos produktų importo embargą, teigdama, kad yra susirūpinusi dėl veterinarijos reikalavimų pažeidimų; kadangi Rusija neseniai taip pat uždraudė žuvų ir žuvų produktų importą iš ES; kadangi prieš pirmiau minėtą 2006 m. lapkričio 24 d. ES ir Rusijos viršūnių susitikimą Rusija grasino išplėsti minėtą draudimą ir taikyti jį visam ES importui, remdamasi susirūpinimu dėl kiaulių karštinės Rumunijoje ir Bulgarijoje, I. kadangi iškilių Rusijos vyriausybės oponentų nužudymai pastaruoju metu sukėlė didelį susirūpinimą visoje Europoje, J. kadangi Rusijoje, Europos Sąjungoje ir kitur kilo didelis susirūpinimas dėl demokratijos ir žmogaus teisių Rusijoje ir dėl Rusijos policijos bei teisėsaugos institucijų nesugebėjimo nustatyti už politines žmogžudystes atsakingus asmenis, K. kadangi sienos kirtimo formalumai ES ir Rusijos pasienyje tvarkomi labai lėtai ir dėl to susidaro nepakenčiamos sunkvežimių eilės kai kuriuose pasienio kontrolės postuose, L. kadangi Europos Sąjunga santykiuose su Rusija turėtų gebėti suvienyti savo jėgas ir kalbėti vienu balsu, 1. pripažįsta Rusijos, kaip strateginės bendradarbiavimo partnerės, su kuria ES ne tik turi bendrų ekonominių ir prekybinių interesų, bet taip pat kelia tikslą glaudžiai bendradarbiauti tarptautiniame kontekste ir bendroje kaimynystėje, svarbą; 2. pabrėžia ES valstybių narių vienybės ir solidarumo svarbą santykiuose su Rusija; todėl džiaugiasi bendra ES politikos kryptimi, nustatyta neoficialiame 2006 m. spalio 20 d. Lahti vykusiame viršūnių susitikime, suteikusia ES galimybę kalbėti vienu balsu per susitikimus su prezidentu Vladimiru Putinu, vykusius Lahti ir Helsinkyje; 3. džiaugiasi atvira diskusija demokratijos ir žmogaus teisių klausimais, vykusia pirmiau minėtame 2006 m. lapkričio 24 d. ES ir Rusijos viršūnių susitikime ir Lahti viršūnių susitikime; vis dėlto pabrėžia, kad dabartinė padėtis Rusijoje kelia didelį susirūpinimą dėl pagarbos žmogaus teisėms, demokratijos, išraiškos laisvės ir pilietinės visuomenės bei asmenų teisių prieštarauti valdžios institucijoms ir reikalauti, kad šios institucijos būtų nuolat atskaitingos už savo veiksmus; 4. apgailestauja, kad pirmiau minėtame 2006 m. lapkričio 24 d. ES ir Rusijos viršūnių susitikime nepavyko pradėti derybų dėl naujo ES ir Rusijos pagrindų susitarimo ir ragina pirmininkaujančią Suomiją ir pirmininkausiančią Vokietiją tęsti darbą siekiant, kad būtų kuo greičiau patvirtinti įgaliojimai derėtis dėl naujos sutarties, ir pradėti derybas be tolimesnio delsimo; 5. pabrėžia, kad tvirtas žmogaus teisių ir demokratinių vertybių gynimas turėtų būti pagrindinis bet kokių ES ir Rusijos susitarimų pagrindas; ragina Komisiją aiškiai parodyti visoms dalyvaujančioms šalims, kad rengiant ES ir Rusijos derybų paketą šioms vertybėms nebus teikiamas šalutinis statusas; 6. apgailestauja, kad šioje srityje, kuri turėtų būti dvišalių santykių prioritetas, nepasiekta jokios apčiuopiamos pažangos per ES ir Rusijos konsultacijų žmogaus teisių klausimais ketvirtąjį raundą; atsižvelgdamas į tai, ragina Rusijos vyriausybę padėti stiprinti ES ir Rusijos konsultacijas žmogaus teisių klausimais, kaip svarbią ES ir Rusijos partnerystės dalį, taip pat leisti laisvai veikti vietinėms ir tarptautinėms žmogaus teisių organizacijoms bei kitoms nevyriausybinėms organizacijoms ir užtikrinti asmeninį žmogaus teisių gynėjų saugumą; ragina Komisiją ir Tarybą užtikrinti, kad visa Rusijai teikiama finansinė parama būtų siejama su jos demokratijos normų raida; 7. išreiškia didelį nerimą dėl paskutinių tarptautinių žmogaus teisių organizacijų ir Jungtinių Tautų (JT) ekspertų pranešimų apie kankinimus Rusijos kalėjimuose ir policijos skyriuose bei slaptuose kardomuosiuose kalėjimuose Čečėnijoje, įskaitant nežmonišką ir žeminantį valstybės pareigūnų elgesį; griežtai smerkia tokius veiksmus ir ragina Rusijos valdžios institucijas ištirti šį piktnaudžiavimą, nedelsiant nutraukti bet kokį netinkamą elgesį ir nubausti kaltininkus; 8. pabrėžia poreikį dirbti kartu su Rusija, kaip reikalinga strategine partnere, palaikant taiką, stabilumą ir saugumą, kovojant su tarptautiniu terorizmu ir smurtiniu ekstremizmu bei, bendradarbiaujant su ESBO ir kitais tarptautiniais forumais, spręsti kitus saugumo klausimus, pvz., aplinkos apaugos ir branduolinio pavojaus, prekybos narkotikais, ginklais ir žmonėmis bei tarpvalstybinio organizuoto nusikalstamumo Europos kaimynystėje; 9. ragina Komisiją ir Tarybą vykdyti bendras iniciatyvas su Rusijos vyriausybe siekiant stiprinti demokratiją, saugumą ir stabilumą bendros kaimynystės šalyse, ypač pasitelkiant bendrus veiksmus, skirtus skatinti demokratiją ir pagarbą pagrindinėms žmogaus teisėms Baltarusijoje, ir dedant bendras pastangas, skirtas pagaliau išspręsti konfliktus Moldovoje, Gruzijoje ir Kalnų Karabache; ragina ES ir Rusiją prisiimti savo, kaip Ketverto (kuriam taip pat priklauso JT ir Jungtinė Amerikos Valstijos) narių, atsakomybę siekiant išspręsti Artimųjų Rytų konfliktą ir remti pastangas surengti tarptautinę taikos konferenciją regioninio Artimųjų Rytų taikos susitarimo klausimu; 10. pabrėžia, kad pažanga siekiant pasirašyti ir ratifikuoti nepasirašytus Estijos ir Rusijos bei Latvijos ir Rusijos susitarimus dėl sienų išlieka svarbus ES ir Rusijos santykių prioritetas ir kad turėtų būti priimti konstruktyvūs ir nešališki sprendimai, priimtini visoms šalims; 11. apgailestauja dėl ginčų, susijusių su žemės ūkio ir žuvų produktų eksportu iš ES į Rusiją; mano, kad šių prekybos ginčų tąsa kelia didelį pavojų tolesnei Rusijos ir ES santykių raidai; todėl ragina Komisiją ir Rusijos vyriausybę nedelsiant išspręsti šiuos dar neišspręstus prekybos ginčus; primygtinai reikalauja, kad ES rodytų reikiamą solidarumą su visomis valstybėmis narėmis, visų pirma Lenkija, kuri kenčia dėl diskriminuojančios Rusijos prekybos politikos; 12. reiškia susirūpinimą dėl Rusijos institucijų pareiškimų, kad, įstojus Bulgarijai ir Rumunijai, jos pradės taikyti apribojimus ES žemės ūkio produktams; [am 8] 13. išreiškia didelį susirūpinimą dėl besitęsiančios iškilių asmenybių, kurios prieštarauja dabartinei Rusijos vyriausybei arba kovoja dėl pagrindinių Rusijos piliečių teisių, žmogžudysčių serijos, pvz., dėl Anos Politkovskajos nužudymo; pabrėžia, kad tuo atveju, jei Rusija neparodys gebėjimo ir didelio ryžto padėti atlikti tyrimus ieškant žudikų, taip pat įvykdyti savo pareigą užkertant kelią šiems pasikartojantiems nusikaltimams ir nubaudžiant už juos atsakingus asmenis, Taryba ir Komisija privalo reaguoti pasitelkdamos visą savo įtaką, o taip pat bus stipriai paveikta ES ir Rusijos partnerystė; 14. ragina Rusijos Federaciją, kaip Europos Tarybos narę, pagerinti kalinamųjų sąlygas ir panaikinti kliūtis advokatams patekti pas kai kuriuos iš jų; pažymi, kad pagal Rusijos baudžiamąjį kodeksą sulaikytieji turėtų būti kalinami netoli jų nuolatinės gyvenamosios vietos arba tos vietos, kurioje vyko teismo procesas, ir primena kalinamųjų M. Chodorkovskij ir P. Lebedev atvejus; 15. džiaugiasi pirmiau minėtame 2006 m. lapkričio 24 d. ES ir Rusijos viršūnių susitikime pasiektu susitarimu palaipsniui panaikinti mokesčius, kurių Rusija reikalauja iš ES oro linijų dėl lėktuvų, skrendančių per Sibirą, kuriuo baigiamas 20 metų trukęs abiejų šalių ginčas ir paruošiama dirva ES vežėjams padidinti reisų į augančias Azijos rinkas skaičių; pažymi, kad ginčas dėl mokesčių, kuris kasmet ES oro linijoms kainuodavo po daugiau kaip 250 mln. euro, buvo viena iš paskutinių kliūčių, kurias ES nustatė po susitarimo su Rusija dėl jos įstojimo į Pasaulio prekybos organizaciją (PPO) sudarymo, o jo išsprendimas atvers naujas didesnes ES ir Rusijos bendradarbiavimo ir prekybos galimybes; 16. reiškia susirūpinimą tuo, kad nauji Rusijos civilinio kodekso IV dalies pakeitimai, susiję su intelektinės nuosavybės teisėmis, neatitinka PPO (TRIPS) reikalaujamų standartų ir tuo labiau neatitinka didesnių įsipareigojimų, kuriuos numatoma prisiimti pagal strateginę partnerystę; 17. džiaugiasi intensyvesniu ES ir Rusijos dialogu energetikos klausimais; pabrėžia strateginę bendradarbiavimo energetikos srityje svarbą ir poreikį sustiprinti ES ir Rusijos ryšius energetikos srityje; pabrėžia, kad tolesnis bendradarbiavimas šioje srityje turi būti pagrįstas tarpusavio priklausomybės ir skaidrumo principais, taip pat pabrėžia abipusiškumo svarbą patekimo į rinką, infrastruktūros kūrimo ir investavimo srityse, siekiant išvengti oligopolinės rinkos struktūros ir didinant Europos Sąjungos apsirūpinimo energija įvairovę; atsižvelgdamas į tai, ragina Rusiją gerbti 1998 m. balandžio mėn. įsigaliojusios Energetikos chartijos sutarties principus ir sustiprinti bendradarbiavimą energijos efektyvumo, energijos taupymo ir atsinaujinančių energijos šaltinių srityse; 18. ragina Tarybą ir Komisija padvigubinti savo pastangas siekiant išspręsti ES ir Rusijos sienų kirtimo problemas; pabrėžia, kad būtina sukurti papildomų tarpvalstybinių pajėgumų siekiant prisitaikyti prie sienas kertančių prekių srauto padidėjimo; ragina Rusijos valdžios institucijas sutrumpinti stovėjimo eilėse prie sienų laiką pagreitinant kontrolę ir perkeliant dalį minėtųjų eilių iš pasienio zonos į tolesnes vietas; 19. džiaugiasi sėkmingais 2006 m. lapkričio 24 d. Helsinkyje vykusio Šiaurės aspekto viršūnių susitikimo, susijusio su ES ir Rusijos viršūnių susitikimu, kuriame dalyvavo Rusija, taip pat ES, Norvegija ir Islandija, rezultatais; tikisi, kad Šiaurės aspekto pagrindų dokumentas, kuris buvo priimtas Šiaurės aspekto viršūnių susitikime, bus geras glaudesnio regioninio ir tarpvalstybinio bendradarbiavimo su Rusija vystymo pagrindas; 20. atsižvelgdamas į tai, reiškia didelį susirūpinimą dėl didžiulį ekonominį, politinį ir humanitarinį poveikį turinčių priemonių, kurias Rusija taiko Gruzijai; todėl ragina Rusijos institucijas panaikinti nepagrįstą draudimą eksportuoti svarbias prekes iš Gruzijos į Rusiją, taip pat nutraukti tebesitęsiantį Rusijoje gyvenančių gruzinų tautybės asmenų persekiojimą; 21. pabrėžia, kad Europos Sąjunga turi veikti vieningai ir ryžtingai siekdama sustiprinti santykius su Rusijos Federacija; džiaugiasi pirmininkausiančios Vokietijos ketinimu ir toliau teikti išskirtinį prioritetą šiam svarbiam klausimui; 22. paveda Pirmininkui perduoti šią rezoliuciją Tarybai, Komisijai, valstybių narių ir Rusijos Federacijos vyriausybėms ir parlamentams. [1] OL L 327, 1997 11 28, p. 1. [2] Priimti tekstai, P6_TA(2006)0448. [3] Priimti tekstai, P6_TA(2006)0110. [4] OL C 117 E, 2006 5 18, p. 235. --------------------------------------------------